PATVIRTINTA

Prienų rajono savivaldybės tarybos

2024 m. vasario d.

sprendimu Nr. T3-

PRIENŲ „ĄŽUOLO“ PROGIMNAZIJOS

NUOSTATAI

I SKYRIUS

BENDROSIOS NUOSTATOS

1. Prienų „Ąžuolo“ progimnazijos nuostatai (toliau – Nuostatai) reglamentuoja „Ąžuolo“ progimnazijos (toliau – Progimnazija, Mokykla) teisinę formą, priklausomybę, savininką, savininko teises ir pareigas įgyvendinančią instituciją ir jos kompetencijas, grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Progimnazijos teises ir pareigas, Progimnazijos veiklos organizavimą ir valdymą, Progimnazijos savivaldą, darbuotojų priėmimą į darbą, jų darbo apmokėjimo tvarką ir atestaciją, Progimnazijos turtą, lėšas, jų šaltinius bei naudojimo tvarką, finansinės veiklos kontrolę, veiklos priežiūrą, pertvarkymo, reorganizavimo, likvidavimo ir Nuostatų keitimo tvarką.

2. Oficialusis mokyklos pavadinimas – Prienų „Ąžuolo“ progimnazija; trumpasis pavadinimas – „Ąžuolo“ progimnazija. Progimnazija įregistruota Lietuvos Respublikos Juridinių asmenų registre, kodas – 190190269.

3. Progimnazijos įsteigimo data: 1987 m. Nuo 1999 m. rugsėjo mėn. mokykla pavadinta „Ąžuolo“ vardu, o nuo 2002 m. rugsėjo 1 d. – reorganizuota į pagrindinę mokyklą. Prienų r. savivaldybės tarybos 2012 m. gegužės 17 d. sprendimu Nr. T3-145 mokykla nuo 2012 m. rugsėjo

1 d. reorganizuota į Prienų „Ąžuolo“ progimnaziją.

4. Progimnazijos teisinė forma – biudžetinė įstaiga.

5. Progimnazijos buveinė – Kęstučio g. 45, Prienai, LT-59129.

6. Progimnazijos priklausomybė – savivaldybės mokykla.

7. Progimnazijos savininkas – Prienų rajono savivaldybė, kodas –111107225, Laisvės a. 12, LT-59126 Prienai.

8. Savininko teises ir pareigas įgyvendinanti institucija – Prienų rajono savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). Savininko teises ir pareigas įgyvendinanti institucija: tvirtina Mokyklos nuostatus; priima į pareigas ir atleidžia iš jų ar nušalina nuo pareigų Mokyklos vadovą; priima sprendimą dėl Mokyklos buveinės pakeitimo; priima sprendimą dėl Mokyklos pertvarkymo, reorganizavimo ar likvidavimo; priima sprendimą dėl Mokyklos filialo steigimo ir jo veiklos nutraukimo; skiria ir atleidžia likvidatorių arba sudaro likvidacinę komisiją ir nutraukia jos įgaliojimus; sprendžia kitus įstatymuose ir Mokyklos nuostatuose jos kompetencijai priskirtus klausimus.

9. Progimnazijos grupė – bendrojo ugdymo mokykla.

10. Progimnazijos tipas – progimnazija.

11. Pagrindinė paskirtis – bendrosios paskirties mokykla.

12. Mokymo kalba – lietuvių.

13. Mokymo formos – grupinio mokymosi forma, pavienio mokymosi forma.

14. Mokymo proceso organizavimo būdai – kasdienis, savarankiškas, nuotolinis (mišrus, hibridinis), ugdymo(si) šeimoje.

15. Progimnazijos vykdomos švietimo programos: ikimokyklinio ugdymo, priešmokyklinio ugdymo, pradinio ugdymo, pradinio ugdymo individualizuota, pagrindinio ugdymo, pagrindinio ugdymo individualizuota.

16. Progimnazijos išduodami mokymosi pasiekimus įteisinantys dokumentai – pradinio išsilavinimo pažymėjimas, pradinio ugdymo pasiekimų pažymėjimas, pažymėjimas, mokymosi pasiekimų pažymėjimas.

17. Progimnazija turi filialą, esantį kitoje vietovėje:

17.1. Prienų „Ąžuolo“ progimnazijos Ašmintos daugiafunkcis centras:

17.1.1. įsteigimo data – 2013 m. vasario 18 d.;

17.1.2. buveinė – Dvaro g. 4, Ašmintos k., LT-59326, Prienų r. sav.

17.1.3. mokymo kalba – lietuvių;

17.1.4. mokymo formos – grupinio mokymosi forma, pavienio mokymo forma;

17.1.5. mokymo proceso organizavimo būdai – kasdienis, savarankiškas, nuotolinis (mišrus, hibridinis);

17.1.6. vykdomos švietimo programos – ikimokyklinio ugdymo, priešmokyklinio ugdymo, pradinio ugdymo, pradinio ugdymo individualizuota;

17.1.7. išduodami mokymosi pasiekimus įteisinantys dokumentai – pradinio išsilavinimo pažymėjimas, pradinio ugdymo pasiekimų pažymėjimas.

18. Progimnazijos veikla yra neterminuota.

19. Progimnazija turi sąskaitą banke, antspaudą su valstybės herbu ir Progimnazijos pavadinimu. Progimnazija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, kitais teisės aktais ir šiais Nuostatais.

II SKYRIUS

PROGIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

20. Progimnazijos veiklos sritis – švietimas, kodas 85.

21. Progimnazijos švietimo veiklos rūšys:

21.1. pagrindinė švietimo veiklos rūšis – pagrindinis ugdymas, kodas 85.31.10;

21.2. kitos švietimo veiklos rūšys:

21.2.1. ikimokyklinio amžiaus vaikų ugdymas, kodas 85.10.10;

21.2.2. priešmokyklinio amžiaus vaikų ugdymas, kodas 85.10.20;

21.2.3. pradinis ugdymas, kodas 85.20;

21.2.4. pagrindinio ugdymo programos I dalies ugdymas, kodas 85.31.10;

21.2.5. sportinis ir rekreacinis švietimas, kodas 85.51;

21.2.6. kultūrinis švietimas, kodas 85.52;

21.2.7. kitas, niekur kitur nepriskirtas, švietimas, kodas 85.59;

21.2.8. švietimui būdingų paslaugų veikla, kodas 85.60.

21.3. kitos ne švietimo veiklos rūšys:

21.3.1. kitų maitinimo paslaugų teikimas, kodas 56.29;

21.3.2. kita žmonių sveikatos priežiūros veikla, kodas 86.90;

21.3.3. nuosavo arba nuomojamo nekilnojamojo turto nuoma ir eksploatavimas, kodas 68.20;

21.3.4. bibliotekų ir archyvų veikla, kodas 91.01;

21.3.5. kitas, niekur kitur nepriskirtas, keleivinis sausumos transportas, kodas 49.39;

21.3.6. vaikų dienos priežiūros veikla, kodas 88.91;

21.3.7. vaikų poilsio stovyklų veikla, kodas 55.20.20.

22. Progimnazijos veiklos tikslas: užtikrinti geros kokybės švietimą, sveiką ir saugią mokymo(si) aplinką ir atvirumą vietos bendruomenei.

23. Progimnazijos veiklos uždaviniai:

23.1. teikti kokybišką ikimokyklinį, priešmokyklinį, pagrindinio ugdymo programos I dalies ugdymą ir pradinį išsilavinimą;

23.2. padėti asmeniui realizuoti įgimtas ir įgytas galias, tobulėti mokantis visą gyvenimą, tenkinti pažinimo, lavinimosi ir saviraiškos poreikius;

23.3. užtikrinti sveiką ir saugią mokymo ir mokymosi aplinką;

23.4. teikti ugdytiniams, mokiniams ir tėvams reikiamą pagalbą.

24. Progimnazijos funkcijos:

24.1. vykdo ikimokyklinio ugdymo, priešmokyklinio ugdymo, pradinio ugdymo, pagrindinio ugdymo programas arba jų dalis;

24.2. sudaro formaliojo švietimo programas papildančių bei mokinių saviraiškos poreikius tenkinančių programų modulius;

24.3. organizuoja pailgintos dienos grupės veiklą;

24.4. konkretina ir individualizuoja ugdymo turinį vadovaudamasi švietimo, mokslo ir sporto ministro patvirtintomis Bendrosiomis programomis, atsižvelgdama į vietos ir Progimnazijos bendruomenės reikmes, mokinių poreikius ir interesus, derindama ugdymo turinį, siūlydama skirtingus mokymo(si) būdus ir tempą;

24.5. atlieka Progimnazijos veiklos kokybės įsivertinimą;

24.6. organizuoja mokinių neformalųjį švietimą;

24.7. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.8. vykdo alkoholio, tabako ir kitų psichiką veikiančių medžiagų, smurto ir patyčių prevenciją;

24.9. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, profesinį orientavimą bei minimalios priežiūros priemones;

24.10. įvertina mokinių specialiuosius ugdymosi poreikius, skiria specialųjį ugdymą teisės aktų nustatyta tvarka arba nukreipia į Prienų švietimo pagalbos tarnybą;

24.11. sudaro sąlygas darbuotojams profesiškai tobulėti;

24.12. organizuoja mokinių maitinimą Progimnazijoje;

24.13. organizuoja mokinių vežiojimą į Progimnaziją ir iš jos;

24.14. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

24.15. įgyvendina sveikatą stiprinančias, aplinką puoselėjančias, prevencines mokinių užimtumą užtikrinančias programas ir projektus;

24.16. kuria ugdymo turinio reikalavimus atitinkančią materialinę aplinką, vadovaudamasi švietimo, mokslo ir sporto ministro patvirtintais Švietimo aprūpinimo standartais;

24.17. viešai skelbia informaciją apie Progimnazijos veiklą švietimo, mokslo ir sporto ministro nustatyta tvarka;

24.18. organizuoja prekių, paslaugų ir darbų pirkimą, vadovaudamasi Viešųjų pirkimų įstatymu;

24.19. atlieka kitas įstatymų ir kitų teisės aktų numatytas funkcijas.

25. Mokymosi pasiekimus įteisinantys dokumentai, patvirtinantys bendrojo ugdymo programų baigimą ir išsilavinimo įgijimą, išduodami švietimo, mokslo ir sporto ministro nustatyta tvarka.

III SKYRIUS

PROGIMNAZIJOS TEISĖS IR PAREIGOS

26. Progimnazijos teisės:

26.1. savininko teises ir pareigas įgyvendinančios institucijos arba Progimnazijos nuostatuose nustatytu mastu prisiimti įsipareigojimus, sudaryti mokymo ir kitas sutartis;

26.2. įstatymų nustatyta tvarka jungtis į asociacijas;

26.3. švietimo, mokslo ir sporto ministro nustatyta tvarka vykdyti šalies bei tarptautinius švietimo projektus, organizuoti vaikų vasaros poilsio stovyklas;

26.4. pasirinkti mokymo metodus ir mokymo veiklos būdus;

26.5. bendradarbiauti su Progimnazijos veiklai įtakos turinčiais fiziniais ir juridiniais asmenimis;

26.6. gauti paramą Lietuvos Respublikos įstatymų nustatyta tvarka;

26.7. plėtoti savanoriškumo ir savitarpio pagalbos idėjas;

26.8. savininko teises ir pareigas įgyvendinančios institucijos leidimu steigti filialus;

26.9. nustatyti teikiamų švietimo ar papildomų paslaugų kainas, įkainius ir tarifus, kai jų nenustato Vyriausybė arba savininko teises ir pareigas įgyvendinanti institucija;

26.10. turėti kitų nustatytų teisių, jeigu jos neprieštarauja Lietuvos Respublikos įstatymams ir kitiems teisės aktams.

27. Progimnazijos pareigos:

27.1. užtikrinti kokybišką formaliojo ir neformaliojo švietimo programų vykdymą, geros kokybės švietimą;

27.2. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

27.3. užtikrinti atvirumą vietos bendruomenei;

27.4. užtikrinti mokymo sutarties sudarymą ir sutartų įsipareigojimų vykdymą;

27.5. nusistatyti Mokyklos bendruomenės narių elgesio normas, atsižvelgdama į Pedagogų etikos kodekso reikalavimus;

27.6. tobulinti veiklą, stiprinant veiklos įsivertinimą;

27.7. sudaryti galimybes mokiniams dalyvauti švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;

27.8. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami švietimo, mokslo ir sporto ministro nustatyta tvarka;

27.9. tą pačią dieną informuoti tėvus (globėjus, rūpintojus) apie mokinio, kuris mokosi pagal bendrojo ugdymo programas, neatvykimą į Progimnaziją ar pamoką, jeigu tėvai (globėjai, rūpintojai) nepraneša Progimnazijai apie vaiko neatvykimą į Progimnaziją ar pamoką;

27.10. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio tėvai (globėjai, rūpintojai) neužtikrina vaiko pareigos mokytis iki 16 metų;

27.11. švietimo, mokslo ir sporto ministro nustatyta tvarka sudaryti Vaiko gerovės komisiją, kuri organizuoja ir koordinuoja švietimo programų pritaikymą mokiniams, turintiems specialiųjų ugdymosi poreikių, švietimo pagalbos teikimą ir atlieka kitas su vaiko gerove susijusias funkcijas;

27.12. sudaryti palankias veiklos sąlygas Progimnazijoje veikiančioms mokinių ir jaunimo organizacijoms, kurių veikla neprieštarauja Lietuvos Respublikos Konstitucijai ir įstatymams;

27.13. atlikti kitas teisės aktuose numatytas pareigas.

IV SKYRIUS

PROGIMNAZIJOS VEIKLOS ORGANIZAVIMAS IR VALDYMAS

28. Progimnazijos veiklos organizavimo teisinis pagrindas:

28.1. direktoriaus patvirtintas Progimnazijos strateginis planas, kuriam yra pritarusi Progimnazijos taryba ir Prienų rajono savivaldybės vykdomoji institucija ar jos įgaliotas asmuo;

28.2. direktoriaus patvirtintas Progimnazijos metinis veiklos planas, kuriam yra pritarusi Progimnazijos taryba;

28.3. direktoriaus patvirtintas Progimnazijos ugdymo planas, suderintas su Progimnazijos taryba ir Prienų rajono savivaldybės vykdomąja institucija ar jos įgaliotu asmeniu;

28.4. kiti Progimnazijos veiklą reguliuojantys teisės aktų nustatyta tvarka parengti, suderinti ir patvirtinti dokumentai.

29. Progimnazijai vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymų nustatytais atvejais be konkurso.

30. Progimnazijos direktorius:

30.1. organizuoja Progimnazijos veiklą, įgyvendindamas strateginį Progimnazijos valdymą: vadovauja rengiant Progimnazijos strateginį ir metinį veiklos planus, juos tvirtina, ir užtikrina jų įgyvendinimą; organizuoja Progimnazijos veiklos įsivertinimą ir stebėseną; analizuoja išteklių būklę ir atsako už Progimnazijos veiklos rezultatus;

30.2. užtikrina, kad Progimnazijos veikloje būtų laikomasi įstatymų, kitų teisės aktų ir Progimnazijos nuostatų;

30.3. nustatyta tvarka skiria priima į pareigas ir atleidžia iš jų Progimnazijos darbuotojus dirbančius pagal darbo sutartį, tvirtina jų pareigybių aprašymus;

30.4. nustato Progimnazijos struktūrą ir darbuotojų pareigybių sąrašą, prieš tai raštu informavus Prienų rajono savivaldybės merą;

30.5. nustato Progimnazijos darbuotojų darbo apmokėjimo sistemą, jeigu Progimnazijoje nėra sudaryta kolektyvinė sutartis;

30.6. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

30.7. atsako už informacijos apie Progimnazijoje vykdomas švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius progimnazijos išorinio vertinimo rezultatus, Progimnazijos bendruomenės tradicijas ir pasiekimus skelbimą, demokratinį Progimnazijos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Progimnazijos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

30.8. rūpinasi mokytojų ir kitų darbuotojų darbo sąlygomis, organizuoja trūkstamų mokytojų paiešką;

30.9. analizuoja Progimnazijos veiklos ir valdymo išteklių būklę ir atsako už Progimnazijos veiklos rezultatus;

30.10. kartu su Progimnazijos taryba sprendžia Progimnazijai svarbius palankios ugdymui aplinkos kūrimo klausimus;

30.11. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

30.12. Vaiko minimalios ir vidutinės priežiūros įstatymo nustatyta tvarka kreipiasi į Prienų rajono savivaldybės merą dėl minimalios ir vidutinės priežiūros priemonių vaikui skyrimo;

30.13. švietimo, mokslo ir sporto ministro nustatyta tvarka kiekvienais metais teikia Progimnazijos bendruomenei, Progimnazijos tarybai svarstyti bei viešai paskelbia savo metų veiklos ataskaitą;

30.14. atsako už Progimnazijos finansinę veiklą, organizuoja Progimnazijos finansinę apskaitą pagal Lietuvos Respublikos finansinės apskaitos įstatymą;

30.15. svarsto ir priima sprendimus, susijusius su Progimnazijos lėšų (įskaitant lėšas, skirtas progimnazijos darbuotojų darbo užmokesčiui), turto naudojimu ir disponavimu juo; užtikrina racionalų ir taupų lėšų ir turto naudojimą ir veiksmingos vidaus kontrolės sistemos sukūrimą, jos veikimą ir tobulinimą;

30.16. atlieka kitas funkcijas, nustatytas Progimnazijos nuostatuose ir Progimnazijos direktoriaus pareigybės aprašyme.

31. Ugdymo turinio formavimo ir ugdymo proceso organizavimo klausimais Progimnazijos direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

V SKYRIUS

PROGIMNAZIJOS SAVIVALDA

32. Progimnazijos savivaldos institucijų veikla grindžiama švietimo tikslais, Progimnazijos vykdomomis švietimo programomis ir susiformavusiomis tradicijomis.

33. Progimnazijos savivaldos institucijos kolegialiai svarsto Progimnazijos veiklos ir finansavimo klausimus ir pagal kompetenciją, apibrėžtą Progimnazijos nuostatuose, priima sprendimus, atlieka visuomeninę Progimnazijos valdymo priežiūrą.

34. Progimnazijos taryba – aukščiausioji Progimnazijos savivaldos institucija, sudaryta iš mokinių, mokytojų, tėvų (globėjų, rūpintojų) ir vietos bendruomenės atstovų. Progimnazijos taryba renkama mokslo metų pradžioje dvejų metų kadencijai. Progimnazijos tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Progimnazijos tarybos nariu negali būti Progimnazijos vadovas, valstybės politikai, politinio (asmeninio) pasitikėjimo valstybės tarnautojai.

35. Progimnazijos tarybą sudaro 27 nariai: 9 mokiniai, 9 mokytojai, 8 tėvai ir 1 vietos bendruomenės deleguotas atstovas.

36. Tėvai į Progimnazijos tarybą renkami klasių tėvų susirinkimuose, mokytojus renka mokytojų taryba, mokinius – mokinių taryba. Vietos bendruomenės atstovą deleguoja vietos bendruomenė. Progimnazijos tarybos narys gali būti renkamas dviem kadencijoms.

37. Jeigu Progimnazijos tarybos nario įgaliojimai nutrūksta iki kadencijos pabaigos, naują Progimnazijos tarybos narį likusiam kadencijos laikotarpiui skiria grupė, skyrusi tarybos narį, kurio įgaliojimai nutrūko. Naujas Progimnazijos tarybos narys pareigas pradeda eiti tada, kai apie jo paskyrimą paskelbia Progimnazijos tarybos pirmininkas.

38. Jeigu Progimnazijos tarybos narys netinkamai vykdo Progimnazijos tarybos nuostatuose numatytas pareigas arba jų nevykdo, Progimnazijos tarybos pirmininkas, gavęs daugiau nei pusės tarybos narių pritarimą, turi teisę kreiptis į narį delegavusią grupę ir prašyti atšaukti paskirtą tarybos narį.

39. Progimnazijos tarybai vadovauja pirmininkas, renkamas dvejų metų kadencijai pirmame posėdyje po tarybos suformavimo slaptu balsavimu.

40. Progimnazijos tarybos posėdžiai kviečiami ne rečiau kaip du kartus per metus. Posėdis yra teisėtas, jei jame dalyvauja ne mažiau kaip du trečdaliai visų tarybos narių. Nutarimai priimami posėdyje dalyvaujančiųjų balsų dauguma. Jeigu balsai pasiskirsto vienodai, lemia pirmininko balsas. Progimnazijos taryba veikia pagal savo pasitvirtintus nuostatus. Progimnazijos direktorius ir kitų savivaldos institucijų atstovai, progimnazijos bendruomenės nariai Progimnazijos tarybos posėdyje gali dalyvauti kviestojo nario teisėmis.

41. Progimnazijos taryba už veiklą vieną kartą per metus atsiskaito ją rinkusiems Progimnazijos bendruomenės bei vietos bendruomenės nariams.

42. Progimnazijos tarybos kompetencija:

42.1. teikia siūlymus dėl progimnazijos strateginių tikslų, uždavinių ir jų įgyvendinimo priemonių;

42.2. pritaria Progimnazijos strateginiam planui, Progimnazijos metiniam veiklos planui;

42.3. svarsto ir teikia pasiūlymus Progimnazijos direktoriui dėl Progimnazijos darbo tvarkos taisyklių, kitų Progimnazijos veiklą reglamentuojančių dokumentų;

42.4. teikia siūlymus Progimnazijos direktoriui dėl Progimnazijos nuostatų pakeitimo ar papildymo, Progimnazijos vidaus struktūros tobulinimo;

42.5. svarsto Progimnazijos lėšų naudojimo klausimus, teikia siūlymus dėl Progimnazijos materialinio aprūpinimo, veiklos tobulinimo;

42.6. pasirenka Progimnazijos veiklos įsivertinimo sritis, veiklos kokybės įsivertinimo atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

42.7. vertina Progimnazijos vadovo metinės veiklos ataskaitą ir teikia savo sprendimą dėl vadovo metų veiklos įvertinimo Progimnazijos savininko teises ir pareigas įgyvendinančiai institucijai;

42.8. svarsto mokytojų, mokinių ir tėvų (globėjų, rūpintojų) savivaldos institucijų ar Progimnazijos bendruomenės narių iniciatyvas ir teikia siūlymus Progimnazijos direktoriui;

40.9. teikia siūlymus dėl Progimnazijos darbo tobulinimo, saugių ugdymo ir darbo sąlygų sudarymo, mokinio perkėlimo į kitą mokyklą, talkina formuojant Progimnazijos materialinius, finansinius ir intelektinius išteklius;

42.10. inicijuoja Progimnazijos bendruomenės ir visuomenės bendradarbiavimą;

42.11. svarsto kitus Progimnazijos direktoriaus teikiamus klausimus.

43. Progimnazijoje veikia kitos savivaldos institucijos:

43.1. Mokytojų taryba – Progimnazijos savivaldos institucija mokytojų profesiniams bei bendriems ugdymo klausimams spręsti. Ją sudaro Progimnazijoje dirbantys mokytojai ir kiti tiesiogiai ugdymo procese dalyvaujantys asmenys, pareiškę norą dalyvauti šios tarybos veikloje. Tarybos narių skaičius neribojamas. Mokytojų tarybai vadovauja pirmininkas, kuris renkamas 3 metams atviru balsavimu pirmajame mokytojų tarybos posėdyje. Pirmininku gali būti renkamas tas pats asmuo ne daugiau kaip 2 kadencijoms iš eilės;

43.2. Mokytojų tarybos kompetencija:

43.2.1. deleguoja atstovus į Progimnazijos tarybą, Progimnazijos mokytojų atestacijos komisiją;

43.2.2. svarsto mokinių ugdymo rezultatus, pedagoginės veiklos tobulinimo būdus;

43.2.3. svarsto Progimnazijos metinį veiklos planą, aptaria ugdymo planų, ugdymo programų įgyvendinimo klausimus;

43.2.4. aptaria mokinių sveikatos, saugos darbe, mokymosi ir poilsio klausimus;

43.2.5. priima sprendimus dėl ugdymo proceso, vadovaudamasi bendraisiais ugdymo planais;

43.2.6. svarsto ir priima nutarimus teisės aktų nustatytais ir Progimnazijos direktoriaus teikiamais klausimais.

43.3. Mokytojų tarybos veiklos organizavimas, sprendimų priėmimo tvarka:

43.3.1. Mokytojų tarybos posėdžiai šaukiami penkis kartus per mokslo metus: prasidedant mokslo metams, pirmojo priešmokyklinio ir pradinio ugdymo pusmečio pabaigoje, pirmojo ir antrojo 5–8 klasių trimestrų pabaigoje ir baigiantis mokslo metams. Prireikus gali būti sušauktas neeilinis mokytojų tarybos posėdis;

43.3.2. į Mokytojų tarybos posėdžius gali būti kviečiami Progimnazijos tarybos nariai, Prienų rajono savivaldybės administracijos specialistai, kitų suinteresuotų institucijų atstovai;

43.3.3. posėdžiai yra teisėti, jei dalyvauja ne mažiau kaip du trečdaliai Mokytojų tarybos narių. Nutarimai priimami posėdyje dalyvaujančiųjų balsų dauguma;

43.3.4. Mokytojų taryba veikia pagal nuostatus, kuriems pritaria Progimnazijos taryba ir kuriuos tvirtina progimnazijos direktorius.

43.4. Metodinė taryba – ją sudaro metodinių grupių pirmininkai, mokytojai metodininkai ir ekspertai, pageidaujantys dalyvauti metodinėje veikloje. Metodinės tarybos sudėtis tvirtinama trejų metų laikotarpiui direktoriaus įsakymu. Tarybai vadovauja tarybos narių išrinktas pirmininkas, kuris renkamas 3 metams. Pirmininku gali būti renkamas tas pats asmuo 2 kadencijoms iš eilės. Tarybos narių kadencijų skaičius neribojamas. Tarybos nariui išvykus, Mokytojų taryba į jo vietą deleguoja kitą asmenį;

43.5. Metodinės tarybos kompetencija:

43.5.1. nustato mokytojų metodinės veiklos prioritetus, mokytojų kvalifikacijos tobulinimo poreikius;

43.5.2. inicijuoja pedagoginių inovacijų diegimą Progimnazijoje, metodinių grupių bendradarbiavimą, gerosios pedagoginės patirties sklaidą;

43.5.3. koordinuoja ilgalaikių planų ir dalykų programų parengimą;

43.5.4. teikia Progimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo gerinimo;

43.5.5. atsiskaito už atliktą darbą Mokytojų tarybai.

43.6. Metodinės tarybos veiklos organizavimas, sprendimų priėmimo tvarka:

43.6.1. renkasi ne rečiau kaip du kartus per metus. Posėdis teisėtas, kai jame dalyvauja ne mažiau kaip du trečdaliai Metodinės tarybos narių. Nutarimai priimami posėdyje dalyvaujančiųjų balsų dauguma;

43.6.2. veikia pagal nuostatus, kuriems pritaria Mokytojų taryba ir kuriuos tvirtina Progimnazijos direktorius.

43.7. metodinės grupės – skirtos mokytojams pasirengti ugdyti mokinius: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo(si) ir ugdymo(si) priemones bei patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, suderintas su Progimnazijos strateginiais tikslais, ir kartu siekti mokinių ir Progimnazijos pažangos;

43.8. metodinių grupių nariai yra vieno skyriaus vieno ar kelių mokomųjų dalykų mokytojai. Metodinei grupei vadovauja grupės narių balsų dauguma išrinktas pirmininkas. Metodinės grupės pirmininkas renkamas 3 metams. Pirmininko kadencijų skaičius neribojamas;

43.9. metodinių grupių kompetencija:

43.9.1. vertina mokytojų metodinę ir praktinę veiklą, nustato mokytojų kvalifikacijos kėlimo prioritetus;

43.9.2. svarsto su ugdymo turinio naujovėmis ir veiklos organizavimu susijusius klausimus;

43.9.3. teikia siūlymus Metodinei tarybai dėl ugdymo turinio formavimo ir ugdymo organizavimo gerinimo.

43.10. metodinių grupių veiklos organizavimas, sprendimų priėmimo tvarka:

43.10.1. renkasi pagal poreikį, bet ne rečiau kaip du kartus per metus. Posėdis teisėtas, kai jame dalyvauja ne mažiau kaip du trečdaliai metodinės grupės narių. Nutarimai priimami posėdyje dalyvaujančiųjų balsų dauguma;

43.10.2. veikia pagal metodinių grupių nuostatus, kuriems pritaria Metodinė taryba ir kuriuos tvirtina Progimnazijos direktorius.

43.11. Mokinių taryba – Progimnazijoje nuolat veikianti mokinių savivaldos institucija, kurios nariai yra mokinių klasių susirinkimuose išrinkti atstovai.

43.12. Mokinių tarybos kompetencija:

43.12.1. svarsto mokinių teisių klausimus Progimnazijoje;

43.12.2. inicijuoja, padeda organizuoti ir dalyvauja Progimnazijos renginiuose, akcijose, vykdomose prevencinėse programose;

43.12.3. teikia siūlymus dėl mokymo organizavimo, vaikų neformaliojo švietimo programų plėtros, socialinės ir sveikatinimo veiklos;

43.12.4. dalyvauja rengiant Progimnazijos veiklą reglamentuojančius dokumentus;

43.12.5. svarsto Progimnazijos direktoriaus teikiamus klausimus;

43.12.6. susitaria dėl institucijos veiklos organizavimo, deleguoja narius į Progimnazijos tarybą;

43.12.7. rūpinasi drausmės ir tvarkos užtikrinimu Progimnazijoje;

43.12.8. už savo veiklą Mokinių taryba atsiskaito mokinių susirinkimuose.

43.13. Mokinių taryba veikia pagal nuostatus, kuriems pritaria Progimnazijos taryba ir kuriuos tvirtina Progimnazijos direktorius.

44. Mokinių ugdymo organizavimo, elgesio, lankomumo, saugumo užtikrinimo ir kitais aktualiais klausimais Progimnazijos direktorius gali organizuoti klasių mokinių tėvų (globėjų, rūpintojų), mokinių, savivaldos institucijų vadovų pasitarimus.

45. Progimnazijos savivaldos institucijos savo veiklą organizuoja vadovaudamosi Progimnazijos strateginiu planu, metiniu veiklos planu, ugdymo planu, Progimnazijos ir savivaldos institucijų nuostatais, Lietuvos Respublikos įstatymais ir kitais teisės aktais.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

46. Progimnazijos darbuotojai į darbą Progimnazijoje priimami ir atleidžiami iš jo Lietuvos Respublikos darbo kodekso, Lietuvos Respublikos švietimo įstatymo ir kitų teisės aktų nustatyta tvarka.

47. Progimnazijos darbuotojų darbo apmokėjimo tvarką nustato Lietuvos Respublikos darbo kodeksas, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymas ir kiti teisės aktai.

48. Progimnazijos darbuotojai kvalifikaciją tobulina teisės aktų nustatyta tvarka.

49. Mokytojai, kiti pedagoginiai darbuotojai ir ugdymo procese dalyvaujantys asmenys atestuojami švietimo, mokslo ir sporto ministro nustatyta tvarka.

50. Progimnazijos darbuotojų veikla vertinama švietimo, mokslo ir sporto ministro nustatyta tvarka.

VII SKYRIUS

PROGIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR PROGIMNAZIJOS VEIKLOS PRIEŽIŪRA

51. Progimnazija valdo patikėjimo teise perduotą Prienų rajono savivaldybės (toliau – Savivaldybė) turtą, naudoja ir disponuoja juo Lietuvos Respublikos teisės aktų ir Savivaldybės tarybos sprendimų nustatyta tvarka.

52. Progimnazijos lėšos:

52.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas programas ir sąmatas;

52.2. pajamos už teikiamas paslaugas;

52.3. parama iš fizinių ir juridinių asmenų;

52.4. vykdomų ES projektų lėšos;

52.5. kitos teisėtu būdu įgytos lėšos.

53. Valstybės biudžeto ir Savivaldybės biudžeto asignavimai ir kitos lėšos naudojamos teisės aktų nustatyta tvarka.

54. Progimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

55. Progimnazijos finansinė veikla kontroliuojama teisės aktų nustatyta tvarka.

56. Progimnazijos veiklos priežiūra atliekama Lietuvos Respublikos švietimo įstatymo nustatyta tvarka.

VIII SKYRIUS

BAIGIAMOSIOS NUOSTATOS

57. Progimnazija turi interneto svetainę, atitinkančią teisės aktų nustatytus reikalavimus.

58. Informaciją apie savo veiklą Progimnazija skelbia viešai Progimnazijos interneto svetainėje www.azuolas.prienai.lm.lt švietimo, mokslo ir sporto ministro nustatyta tvarka.

59. Progimnazija registruojama teisės aktų nustatyta tvarka.

60. Progimnazija pertvarkoma, reorganizuojama, ar likviduojama Savivaldybės tarybos sprendimu Lietuvos Respublikos teisės aktų nustatyta tvarka.

61. Progimnazijos nuostatus, jų pakeitimus ir papildymus inicijuoja Savivaldybės meras, Progimnazijos taryba, Progimnazijos direktorius, Savivaldybės mero teikimu tvirtina Savivaldybės taryba.

62. Pakeistus Progimnazijos nuostatus pasirašo jos savininko teises ir pareigas įgyvendinančios institucijos vardu veikiantis asmuo arba jos savininko teises ir pareigas įgyvendinančios institucijos įgaliotas asmuo. Pakeitus Progimnazijos nuostatus, kartu su teisės aktų nustatytais dokumentais Juridinių asmenų registrui pateikiami pakeisti Progimnazijos nuostatai ir nurodomi jų pakeitimai.

______________________